钦定古今图书集成/明伦汇编/官常典/第578卷 > 朱钦
## 钦定古今图书集成/明伦汇编/官常典/第578卷 > 朱钦

按《明外史》本传：“钦字懋恭，邵武人。师吴与弼，以学行
称。举成化八年进士，授宁波推官，治最，征授御史。出
督漕运，按河南，清军广西，并著风节。弘治中，迁山东
副使，历浙江按察使。十五年入觐，吏部举天下治行
卓异者六人，钦与焉。佥都御史林俊又举钦自代，乃
稍迁湖广左布政使。武宗立，以右副都御史巡抚山”
东。中官王岳被谪，道死。钦上言：“岳谪守祖陵，罪状未
暴，赐死道路，不厌人心。臣知岳为刘瑾辈所恶，必瑾
谮毁以至此。望陛下察岳非辜，惩瑾谗贼。”疏至，瑾屏
不奏，衔之。钦以山东俗淫酗，严禁市酤，令济南推官
张元魁察之。犯者罪及邻比。有惧而自缢者，其母欲
奏诉。元魁与知府赵璜贿之，乃已。有中使言于瑾，瑾
使侦事校尉发之，俱逮下诏狱。勒钦致仕，璜除名，元
魁谪戍。瑾憾钦未已。摭前湖广时小故，下巡按御史
逮问。俄坐山东勘地事，斥为民。又坐修曲阜先圣庙会计数多，罚输米六百石塞下。又坐抚山东时以民
夫给事尚书秦纮家，再下巡按御史逮问。瑾诛，乃复
官。久之卒。与弼之门以宦学显者，钦为称首。